เป็นฝ้ามาประมาณ2ปีแล้วค่ะ อายุ36 ก่อนหน้าฝ้าจะขึ้นมีสิวรักษาหลายคลีนิคก็หาย เหมือนรักษาตามอาการ อ้อ!ลืมบอก ไม่ได้ใช้ครีมค่ะช่วงนั้นอย่างมากก็จอนสันช่วงหน้าหนาว ไม่ใช้กันแดดหรือครีมตัวไหนเลย จน2ปีที่แล้วพี่ไปเที่ยวเกาหลีแล้วซื้อครีมมาฝากเราก็ทา ช่วงที่ใช้ครีมหน้าขายใสมาก พอหยุดใช้ฝ้าเริ่มขึ้น ค่อยๆเข้มขึ้นเราไม่ได้รักษาเลยค่ะตอนเป็นฝ้ามีแต่ซื้อครีมมาทา ชุดละหมี่นก็ซื้อ แต่ไม่หายค่ะ ช่วงนี้ก็ใช้ว่านหางกับกันแดด ค่ะ แต่ฝ้ากับกระ เยอะมากเข้มด้วยต้องรักษายังไงคะ ขอบค่ะ
สวัสดีค่ะ สาเหตุที่ทำให้เกิดฝ้า ได้แก่1. แสงแดด เป็นปัจจัยที่สำคัญที่สุด สังเกตได้จากบริเวณที่เกิดฝ้านั้น มักเป็นบริเวณที่สัมผัสกับแสงแดดมากกว่าบริเวณอื่น2. ฮอร์โมนเพศ ทำให้เซลล์สร้างเม็ดสีทำงานมากขึ้น เช่น ในภาวะตั้งครรภ์ วัยหมดประจำเดือนที่ต้องทานยาฮอร์โมน การทานยาคุมกำเนิด หรือ การใช้เครื่องสำอางที่มีฮอร์โมน หรือสารสกัดจากรก (เช่น รกแกะ) เป็นต้น3. พันธุกรรม หากมีประวัติคนในครอบครัวเป็นฝ้า จะมีโอกาสเกิดฝ้าได้ถึงเกือบ 50%4. การแพ้เครื่องสำอาง หรือครีมทาผิวต่างๆ5. การใช้ยาบางชนิด เช่น ยากันชักฟีไนโทอิน (phenytoin) และกลุ่มยาที่มีปฏิกิริยาไวต่อแสงดังนั้นจะเห็นว่า สาเหตุบางอย่างสามารถหลีกเลี่ยงได้ แต่บางอย่างก็ไม่สามารถหลีกเลี่ยงได้ เช่น พันธุกรรม หรือการเกิดฝ้าในขณะตั้งครรภ์เนื่องจากสาเหตุส่วนใหญ่การเกิดฝ้าคือแสงแดด ดังนั้นจึงต้องหลีกเลี่ยงการโดนแสงแดดโดยเฉพาะในช่วง 10 โมงเช้าถึงบ่าย 4 โมงเย็น หากจำเป็นต้องโดนควรพยายามปกป้องบริเวณใบหน้า เช่น การกางร่ม สวมหมวก ใส่หน้ากาก และการทาครีมกันแดด ซึ่งควรเลือกใช้ครีมกันแดดที่ผลิตจากแหล่งที่เชื่อถือได้ ไม่มีการปนเปื้อนของสารเคมีที่อันตรายโดยเฉพาะสารสเตียรอยด์หากฝ้าที่เกิดขึ้นอยู่ในแค่ชั้นผิวหนังกำพร้า การใช้ยาทาสำหรับฝ้าชนิดต่างๆ จะช่วยให้ฝ้าจางลงได้ ตัวอย่างยา เช่น ยากลุ่มไฮโดรควิโนน ยากลุ่มกรดวิตามินเอ ยาทรานซีเนมิกเอซิด กรดผลไม้ชนิดต่างๆ เป็นต้นหากเป็นฝ้าชนิดลึกคือเกิดอยู่ในชั้นผิวหนังแท้ การทายามักไม่ค่อยได้ผล อาจต้องอาศัยวิธีอื่นๆ เช่น การทานยา การฉีดยาเข้าสู่ชั้นผิวหนัง การลอกผิวด้วยสารเคมี การใช้แสงเลเซอร์ชนิดต่างๆ เช่น เลเซอร์ IPL, เลเซอร์ Q-switched Nd: YAG เป็นต้นแนะนำว่าควรไปพบแพทย์ผิวหนังเพื่อประเมินชนิดของฝ้าว่าอยู่ในระดับตื้นหรือลึก รวมถึงวิธีการรักษาที่เหมาะสมกับแต่ละคนค่ะ ไม่แนะนำให้ซื้อครีมต่างๆ ใช้เอง นอกจากอาจไม่เหมาะกับสภาพผิวแล้ว หากซื้อผลิตภัณฑ์ที่ไม่มีแหล่งผลิตชัดเจน อาจเสี่ยงต่อการปนเปื้อนของสารเคมีอันตรายและสเตียรอยด์ ซึ่งจะยิ่งทำให้เกิดการระคายเคืองและเกิดฝ้ามากขึ้นไปอีกค่ะ